News18 : May 06, 2020, 08:14 AM
बॉलीवुड डेस्क | ऋषि कपूर (Rishi Kapoor) की बेटी रिद्धिमा कपूर (Riddhima Kapoor) का अपने पापा के साथ बेहद खास कनेक्शन था। ये कनेक्शन हर मौके पर नजर आता रहा है। चाहे पिता के कैंसर के इलाज के दौरान अमेरिका में रहना हो या फिर किसी दूसरे मौके पर परिवार के साथ खड़े होना हो। रिद्धिमा कपूर हर वक्त अपने पापा और मम्मी और भाई रणबीर कपूर (Ranbir Kapoor) के साथ नजर आई हैं। ऋषि कपूर के निधन के बाद से ही वह अपने पापा को लेकर काफी इमोशनल पोस्ट शेयर करती रही हैं। मंगलवार को एक बार फिर रिद्धिमा ने अपने पिता की दो ऐसी महिलाओं के साथ तस्वीर शेयर की है, जो उनके लिए बेहद खास थीं।पहली तस्वीर है, ऋषि कपूर और उनकी पत्नी नीतू सिंह की है। ये तस्वीर उनकी शादी की है। वहीं दूसरी तस्वीर है अपनी मां कृष्णा कपूर के साथ डांस करते ऋषि कपूर की। इस दूसरी तस्वीर को शेयर करते हुए रिद्धिमा ने लिखा, 'अपने सबसे पसंदीदा व्यक्ति के साथ वह फिर मिल गए।'बता दें कि ऋषि कपूर का निधन 30 अप्रैल को मुंबई के एच एन रिलायंस अस्पताल में हुआ था। लॉकडाउन के नियमों के चलते डॉक्टरी जांच के बाद उसी दिन शाम को परिवार ने उनका अंतिम संस्कार कर दिया, लेकिन दिल्ली में रहने वाली रिद्धिमा यहां नहीं पहुंच सकी थीं। रिद्धिमा 2 दिन बाद अपने पति भरत साहनी और बेटी समारा के साथ मुंबई पहुंची थीं।
ऋषि कपूर के अंतिम संस्कार से पहले उनके भाई रणधीर कपूर ने कहा था, 'हम उसका इंतजार नहीं कर पाएंगे। उसे फ्लाइट की इजाजत नहीं मिली है तो वह यहां नहीं पहुंच पाएगी।' उनके अंतिम संस्कार में पत्नी नीतू सिंह, बेटा रणबीर कपूर, आलिया भट्ट, रणधीर कपूर, करीना कपूर खान, सैफ अली खान, अभिषेक बच्चन, अनिल अंबानी नजर आए थे।30 अप्रैल को मुंबई के एच एन रिलायंस अस्पताल में सुबह ऋषि कपूर का निधन हुआ था। 67 साल के एक्टर कैंसर से जूझ रहे थे।